钦定古今图书集成/明伦汇编/官常典/第367卷 > 宋世轨
## 钦定古今图书集成/明伦汇编/官常典/第367卷 > 宋世轨

按《北齐书宋世良传》：“世良弟世轨，幼自严整，好法律，
稍迁廷尉卿。洛州民聚结欲劫河桥，吏捕案之，连诸
元徒党千七百人。崔暹为廷尉，以之为反，数年不断。
及世轨为少卿，判其事，为劫，于是杀魁首，馀从坐悉
舍焉。时大理正苏珍之亦以平干知名，寺中为之语
曰：‘决定嫌疑苏珍之，视表见里宋世轨’。时人以为寺”
中二绝。南台囚到廷尉，世轨多雪之，仍移摄御史，将
问其滥状。中尉毕义云不送移往复不止。世轨遂上
书极言义云酷擅。显祖引见二人，亲敕世轨曰：“我知
台欺寺久，卿能执理与之抗御，但守此心，勿虑不富
贵。”敕义云曰：“卿比所为诚合死，以志在疾恶，故且一
恕。”仍顾谓朝臣曰：“此二人并我骨鲠臣也。”及疾卒，廷
尉、御史诸系囚闻世轨死，皆哭曰：“宋廷尉死，我等岂
有生命！”